༢བོད་ཀྱི་འབུད་བདུང་དཀྲོལ་གསུམ་གྱི་སྒྱུ་རྩལ་ལའང་ལོ་རྒྱུས་ཀྱི་བཤད་རྒྱུན་རིང་ཞིང༌།རིན་ཐང་ལྡན་པའི་རིག་གནས་རྩ་ཆེན་ཞིག་ཡིན།དེ་ནི་ཐོག་མར་དགོན་པ་ནས་དར་ཏེ།རིམ་གྱིས་དམངས་ཁྲོད་ལ་དར་ཁྱབ་བྱུང་བ་ཞིག་ཡིན་པ་ལོ་རྒྱུས་ཡིག་ཚང་ལས་ར་སྤྲོད་བྱེད་ཐུབ།དེ་ལས་བདུང་ལེན་སྒྱུ་རྩལ་དེ་ནི་སྟོད་མངའ་རིས་ནས་སྨད་ཨ་མདོའི་བར་ལ་རིམ་གྱིས་དར་བ་ཡིན་ཏེ།སྒྲ་སྙན་གྱི་མིང་ལ་ཡང་མངའ་རིས་སྒྲ་སྙན་ཞེས་པའི་འབོད་སྲོལ་འདི་གནའ་ནས་ད་བར་ཆགས་འདུགའདི་འབྱུང་ཁུངས་ཀྱི་ཆ་ནས་བཏགས་པ་ཡིན།གླུ་དང་བདུང་ལེན་གང་ཡིན་ཀྱང་བོད་ཀྱི་དམངས་ཁྲོད་རིག་གནས་ཀྱི་གྲུབ་ཆ་གཙོ་བོ་ཞིག་ཡིན་པ་གོང་དུ་བཤད་པ་དེ་ལུགས་གནང་བཞིན་ནོ།།དེས་ན་ཚིག་རྩོམ་པ་བོ་དང༌།གླུ་ལེན་པ་བོ་གཉིས་ཀྱི་མཉམ་འབྲེལ་གྱིས་དོན་འདི་ལ་བསམ་གཞིགས་བྱས་ཏེ།འདས་སོང་གི་དོན་རྐྱེན་དང༌།ད་ལྟའི་གནས་ཚུལ།མ་འོངས་པའི་ཁ་ཕྱོགས་སོགས་དམིགས་ཡུལ་ངེས་ཅན་ཞིག་གི་སྒོ་ནས་དགའ་སྐྱོ་ཆགས་སྡང་གང་ཡོད་ཐམས་ཅད་ཕྱི་ངག་གི་རྣམ་པར་སྟོན་ཐུབ་པར་མ་ཟད།བོད་ཀྱི་དམངས་ཁྲོད་རིག་གནས་གླུ་དང་བདུང་ལེན་དེ་ཡང་ཉིན་རེ་ནས་ཉིན་རེར་ཡར་རྒྱས་གོང་འཕེལ་ཆེན་པོ་གཏོང་ཐུབ་ཀྱི་རེད་མ་གཏོགས་རི་བོ་མཐོ་ཚུལ་དང༌།ཆུ་བོ་དྭངས་ཚུལ་སོགས་རྐྱང་རྐྱང་བརྗོད་ནས་བསྡད་ན་དུས་རབས་ཀྱི་དགོས་མཁོ་དང༌།སྤྱི་ཚོགས་ཀྱི་བདེ་སྡུག་སོགས་གང་ཡང་མཚོན་ཐུབ་ཀྱི་མ་རེད་སྙམ།